РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/52-19

14. март 2019. године

Б е о г р а д

З А П И С Н И К

52. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 11. МАРТА 2019. ГОДИНЕ

Седница је почела у 11,00 часова.

 Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Михаило Јокић, Ђорђе Комленски, др Александар Мартиновић, Милетић Михајловић, Марко Парезановић и др Балинт Пастор.

Осим чланова Одбора, седници су присуствовали и Александра Мајкић, заменик члана Биљане Пантић Пиља и Србислав Филиповић, заменик члана Јована Палалића.

 Седници нису присуствовали чланови Одбора: Жарко Мићин, Наташа Мићић, Вјерица Радета, Срето Пеић и Душан Петровић, нити њихови заменици.

Седници су присуствовали и Жикица Несторовић, државни секретар у Министарству државне управе и локалне самоуправе; Марина Дражић, помоћник министра у Сектору за матичне књиге.

Председник Одбора је констатовао да су испуњени услови за рад и пуноважно одлучивање након чега је ставио на гласање, а чланови Одбора су **већином гласова** утврдили следећи

Д н е в н и р е д :

1. Разматрање Предлога закона о Централном регистру становништва,који је поднела Влада (број 011-3917/18 од 24. децембра 2018. године), у појединостима;
2. Утврђивање Предлога одлуке о престанку функције јавног тужиоца у Вишем јавном тужилаштву у Краљеву;

3. Разно.

 Пре преласка на рад по тачкама утврђеног дневног реда председавајући је предложио, а чланови Одбора су **једногласно** усвојили: Записник са 51. седнице Одбора, одржане 4. марта 2019. године.

**ПРВА ТАЧКА** - Разматрање Предлога закона о Централном регистру становништва,који је поднела Влада (број 011-3917/18 од 24. децембра 2018. године), у појединостима.

Петар Петровић је обавестио присутне да је на Предлог закона о Централном регистру становништва поднето укупно 13 амандмана од којих Влада није прихватила ни један амандман, након чега је отворио расправу у вези са овом тачком дневног реда, па како се нико није јавио за реч, закључио је расправу и ставио на гласање предлог:

Да Одбор одлучи да предложи Народној скупштини да **одбије** следеће амандмане:

-на члан 1. који је поднела народни посланик Ружица Николић;

 -на члан 2. који је поднела народни посланик Наташа Јовановић;

 -на члан 3. који је поднела народни посланик Вјерица Радета;

 -на члан 4. који је поднела народни посланик др Санда Рашковић Ивић;

 -на члан 4. са исправком, који је поднео народни посланик Срето Перић;

 -на члан 5. који је поднео народни посланик Александар Шешељ;

 -на члан 6. који је поднео народни посланик Никола Савић;

 -на члан 14. који је поднео народни посланик Милорад Мирчић;

 -на члан 15. који је поднела народни посланик Александра Белачић;

 -на члан 21. који је поднела народни посланик др Санда Рашковић Ивић;

 -на члан 21. са исправком, који је поднео народни посланик Миљан Дамјановић;

 -на члан 23. који је поднео народни посланик Немања Шаровић;

 -на члан 23. који је поднела народни посланик др Санда Рашковић Ивић.

Да за известиоца Одбора на седници Народне скупштине буде одређен Петар Петровић, председник Одбора.

 Чланови и заменици чланова Одбора су **једногласно** прихватили овај предлог.

**ДРУГА ТАЧКА** – Утврђивање Предлога одлуке о престанку функције јавног тужиоца у Вишем јавном тужилаштву у Краљеву.

 Петар Петровић је обавестио присутне да је Државно Веће тужилаца, у складу са чланом 91. Закона о јавном тужилаштву, Одлуком А број 67/19, од 26. фебруара 2019. године, коју је доставило Народној скупштини (примљена под бројем 118-328/19, 27. фебруара 2019. године), утврдило да су се испунили услови да Авраму Антонијевићу, јавном тужиоцу у Вишем јавном тужилаштву у Краљеву, престане функција по сили закона 6. октобра 2019. године, јер ће навршити 65 година живота.

 Председавајући је отворио расправу у вези са овом тачком дневног реда, па како се нико није јавио за реч, закључио је расправу и ставио на гласање предлог:

 -да Одбор за правосуђе, државну управу и локалну самоуправу утврди Предлог одлуке о престанку функције Авраму Антонијевићу, јавном тужиоцу у Вишем јавном тужилаштву у Краљеву, са даном 6. октобар 2019. године, због навршења радног века;

 -да за представника предлагача на седници Народне скупштине буде одређен Петар Петровић, председник Одбора.

 Чланови и заменици чланова Одбора су **једногласно** прихватили овај предлог.

**ТРЕЋА ТАЧКА –** Разно.

 Расправа у вези са овом тачком дневног реда није отварана.

Седница је завршена у 11,20 часова.

СЕКРЕТАР ПРЕДСЕДНИК

Сања Пецељ Петар Петровић